(Text cu relevanță pentru SEE)

EXPUNERE DE MOTIVE

1.CONTEXTUL PROPUNERII

•Motivele și obiectivele propunerii

Comisia a adoptat astăzi un pachet de măsuri menite să aprofundeze uniunea piețelor de capital, împreună cu comunicarea intitulată „Finalizarea uniunii piețelor de capital până în 2019 - este timpul să accelerăm ritmul”. Pachetul cuprinde prezenta propunere, precum și o propunere privind un cadru la nivelul UE menit să promoveze obligațiunile garantate, o propunere care vizează facilitarea distribuției transfrontaliere a fondurilor de investiții, o propunere privind legea aplicabilă efectelor față de terți ale cesiunilor de creanțe și o comunicare privind legea aplicabilă efectelor patrimoniale ale tranzacțiilor cu titluri de valoare.

Prezenta inițiativă face parte din prioritatea Comisiei de a institui o uniune a piețelor de capital (UPC), care are drept obiectiv extinderea accesului la finanțare pentru întreprinderile inovatoare, întreprinderile nou-înființate și alte întreprinderi necotate.

În prezent, accesul la finanțare este în continuare dificil pentru aceste întreprinderi, în special atunci când fac tranziția de la etapa de întreprindere nou-înființată la etapa de expansiune, din cauza asimetriilor informaționale structurale. Dependența excesivă de împrumuturile bancare negarantate pe termen scurt este adesea costisitoare. În plus, având în vedere că volumele împrumuturilor bancare acordate întreprinderilor nou-înființate și IMM-urilor au fost grav afectate de criza financiară din 2008 și încă nu au revenit la nivelurile înregistrate înaintea crizei, lipsa fondurilor are o contribuție importantă la eșecul întreprinderilor nou-înființate. Aceste probleme sunt amplificate în mod semnificativ în statele membre cu piețe de capital și sisteme bancare mai puțin dezvoltate.

Finanțarea participativă, ca nouă formă de serviciu financiar bazat pe tehnologie, are potențialul de a pune în legătură mai bine investitorii cu proiectele de afaceri care au nevoie de finanțare. Platformele de finanțare participativă acționează ca intermediari între investitori și întreprinderi, permițându-le investitorilor să identifice mai ușor proiectele care îi interesează și să le sprijine. Finanțarea participativă poate deveni o sursă importantă de finanțare nebancară și poate contribui astfel la obiectivele generale ale uniunii piețelor de capital de a sprijini o integrare financiară mai sustenabilă, precum și investițiile private în favoarea creării de locuri de muncă și a creșterii economice. Finanțarea participativă se impune din ce în ce mai mult ca o parte importantă a ciclului de finanțare pentru întreprinderile nou-înființate și întreprinderile aflate în etapele inițiale de dezvoltare, care sunt de obicei finanțate de membri ai familiei, de prieteni și din fonduri proprii până în etapele ulterioare, când încep să devină interesante pentru fondurile cu capital de risc sau chiar pentru fondurile de investiții în societăți necotate. Finanțarea participativă poate oferi astfel o alternativă la împrumuturile bancare negarantate, care constituie, actualmente, principalele surse de finanțare externă pentru IMM-uri, în special în timpul perioadei inițiale de activitate.

Serviciile Comisiei monitorizează de mai mulți ani evoluția piețelor de finanțare participativă. O comunicare publicată în 2014 și un document de lucru al serviciilor Comisiei publicat în mai 2016 au concluzionat că nu existau argumente puternice pentru o intervenție de politică la nivelul UE în contextul respectiv. Între timp, serviciile Comisiei au monitorizat sistematic această piață și au colectat dovezi semnificative cu privire la barierele în calea activităților transfrontaliere și a dezvoltării pieței interne, prin intermediul consultărilor cu părțile interesate și al studiilor externe. În plus, tendința continuă de concentrare a sectorului european al finanțării participative în doar câteva state membre a subliniat necesitatea de a extinde disponibilitatea acestei metode de finanțare la o scară mai largă, în beneficiul solicitanților de fonduri și al investitorilor din toate statele membre.

Prezenta propunere stabilește o etichetă europeană pentru platformele de finanțare participativă bazate pe investiții și pe creditare, care permite activitatea transfrontalieră și vizează abordarea riscurilor în mod proporțional. Propunerea urmărește să faciliteze extinderea serviciilor de finanțare participativă în cadrul pieței interne, sporind astfel accesul la finanțare pentru antreprenori, întreprinderile nou-înființate, întreprinderile în curs de extindere și IMM-uri, în general. Acesta este motivul pentru care finanțarea participativă pe bază de donații și de recompense este exclusă din domeniul de aplicare al prezentei inițiative. Includerea acestor modele de afaceri ar fi disproporționată, deoarece ele nu se referă la produsele financiare și la asimetriile informaționale pe care le creează produsele financiare. În plus, legislația UE privind protecția consumatorilor cuprinde norme stricte, menite să protejeze consumatorii, care se aplică deja finanțării participative bazate pe recompense.

Prezenta propunere nu se aplică serviciilor furnizate titularilor de proiecte care sunt considerați consumatori, astfel cum sunt definiți la articolul 3 litera (a) din Directiva 2008/48/CE. Prin urmare, propunerea nu include creditele de consum, întrucât acestea nu sunt credite comerciale și intră parțial sub incidența legislației UE existente, în special: (i) în cazul în care un consumator primește un credit pentru consum personal și desfășoară activități în afara capacității sale profesionale, această activitate intră sub incidența Directivei privind creditele de consum; și (ii) în cazul în care un consumator primește un credit pentru achiziționarea unui bun imobil, această activitate intră sub incidența Directivei privind creditele ipotecare.

De asemenea, prezenta propunere urmărește să le ofere investitorilor informațiile necesare cu privire la finanțarea participativă, inclusiv cu privire la riscurile subiacente. Pentru a consolida încrederea investitorilor în aceste servicii inovatoare, prezenta propunere obligă, de asemenea, furnizorii de servicii de finanțare participativă să dispună de garanțiile necesare pentru a reduce la minimum probabilitatea concretizării riscurilor.

•Coerența cu dispozițiile existente în domeniul de politică

Furnizarea de servicii de finanțare participativă nu a făcut până în prezent obiectul niciunei acțiuni specifice din partea UE. Furnizorii de servicii de finanțare participativă și-au adaptat modelele de afaceri în funcție de cadrele naționale, care sunt foarte diferite, și fac obiectul aplicării regimurilor existente la nivel național și la nivelul UE de către autoritățile naționale competente. Caracterul dinamic al modelelor de afaceri și interpretările diferite de la un stat membru la altul ale legislației UE în vigoare au dus la o mare varietate de cadre de reglementare pentru furnizorii de servicii de finanțare participativă, de la absența oricărei reglementări la aplicarea strictă a normelor de protecție a investitorilor. Până în prezent, o serie de state membre au instituit regimuri naționale speciale pentru finanțarea participativă, în timp ce altele obligă platformele de finanțare participativă să fie autorizate și să funcționeze în temeiul cadrelor existente la nivelul UE, cum ar fi Directiva privind piețele instrumentelor financiare (MiFID II), Directiva privind serviciile de plată (DSP) și Directiva privind administratorii fondurilor de investiții alternative (DAFIA).

Prezenta propunere privind un cadru juridic european în materie de finanțare participativă nu are ca scop să se suprapună peste regimurile naționale speciale sau licențele existente, inclusiv cele acordate în temeiul MiFID II, al DSP sau al DAFIA, ci să le ofere furnizorilor de servicii de finanțare participativă posibilitatea de a solicita o etichetă UE care să le permită să își extindă operațiunile la scara întregii Uniuni, în anumite condiții.

•Coerența cu alte domenii de politică ale Uniunii

Propunerea vizează extinderea accesului la finanțare pentru întreprinderile inovatoare, IMM­uri și alte întreprinderi necotate, în conformitate cu prioritatea Comisiei de instituire a unei uniuni a piețelor de capital. În condițiile în care le-ar permite platformelor să își extindă operațiunile la nivelul pieței europene, propunerea urmărește să asigure, pentru întreprinderile nou-înființate și IMM-uri, accesul la surse alternative de capital în conformitate cu alte inițiative care au vizat facilitarea accesului la finanțare pentru aceste entități, cum ar fi cadrul pentru fondurile europene cu capital de risc. Inițiativa face parte, de asemenea, din planul de acțiune al Comisiei Europene privind FinTech, conceput pentru a înțelege și a promova mai bine tehnologiile în sprijinul sectorului serviciilor financiare. De fapt, sectorul serviciilor financiare este cel mai mare utilizator de tehnologii digitale și reprezintă un factor major în transformarea digitală a societății noastre. Noile tehnologii schimbă modul în care consumatorii și întreprinderile au acces la servicii și îmbunătățesc capacitatea de a înțelege și evalua riscurile. Comisia intenționează să opteze pentru o abordare mai orientată spre inovare în ceea ce privește FinTech, prin facilitarea unui mediu de reglementare în care serviciile, produsele și soluțiile financiare inovatoare să poată fi oferite în întreaga UE într-un mediu sigur și stabil din punct de vedere financiar pentru investitori și întreprinderi deopotrivă.

2.TEMEI JURIDIC, SUBSIDIARITATE ȘI PROPORȚIONALITATE

•Temei juridic